ໂຄຣເອເຊຍ ສະຫລອງ ການເຂົ້າເປັນ ສະມາຊິກ ສະຫະພາບຢູໂຣບ (ສະໄລດ໌)
ລັດຖະມົນຕີ​ຕ່າງປະ​ເທດສະຫະລັດ ທ່ານ John Kerry ​ໄດ້​ສັນ​ລະ​ເສີນ ​ລັດຖະບານ ໂຄຣເອເຊຍ ທີ່ໄດ້ເຂົ້າເປັນ ສະມາຊິກ ສະຫະພາບຢູໂຣບ
ຊາວໂຄຣເອເຊຍ ພາກັນສະເຫລີມສະຫລອງຢູ່ທົ່ວປະເທດ ຂະນະທີ່ໄດ້ເປັນ ສະມາຊິກທີ 28 ຂອງສະຫະພາບຢູໂຣບ ມີການຈູດບັ້ງໄຟດອກຂຶ້ນ ສົ່ງແສງຮຸ່ງຢູ່ໃນທ້ອງຟ້າ ໃນເວລາທີ່ ການເປັນສະມາ ຊິກໄດ້ເປັນຜົນສັກສິດ ໃນເວລາທ່ຽງຄືນວານນີ້ ຢູ່ຕາມຊາຍແດນຕິດກັບບັນດາສະມາຊິກອຶ່ນໆຂອງອີຢູນັ້ນ ບັນ ດາເຈົ້າໜ້າທີ່ ກໍເລີ້ມພາກັນເປີດປ້າຍ ອີຢູ ແລະຍົກຍ້າຍດ່ານ ກວດພາສີ ແຂກຜູ້ມີກຽດຈາກຢູໂຣບ ກວ່າ 100 ຄົນ ພາກັນເຂົ້າຮ່ວມພິທີ ຢູ່ຈະຕຸລັດໃຫຍ່ ໃນເມືອງຫລວງ Zagreb ລັດຖະມົນຕີຕ່າງປະເທດສະຫະລັດ ທ່ານ John Kerry ໄດ້ສັນ ລະເສີນລັດຖະບານ Zagreb ແລະເວົ້າວ່າ ມັນໄດ້ແກ່ເວລາແລ້ວ ທີ່ “ຈະໃຫ້ກຽດແກ່ ໂຄຣເອເຊຍ ແລະຜົນສໍາເລັດຫລາຍໆຢ່າງ ຂອງປະຊາຊົນ ໂຄຣເອເຊຍ ” ປະເທດທີ່ມີພົນລະເມືອງ 4 ລ້ານ 4 ແສນຄົນແຫ່ງນີ້ ເປັນພຽງປະເທດທີສອງຂອງຈໍານວນ ເຈັດປະເທດ ທີ່ຖືກແບ່ງອອກມາຈາກ Yugoslavia ທີ່ໄດ້ເຂົ້າຮ່ວມສະຫະພາບຢູໂຣບ ລຸນ ຫລັງ Slovania ໃນປີ 2004 ແລະກໍເປັນປະເທດທໍາອິດ ທີ່ເຂົ້າມາຮ່ວມ ນັບຕັ້ງແຕ່ປີ 2007 ທີ່ອີຢູໄດ້ອະນຸມັດຮັບເອົາ Bulgaria ແລະ Romania ນັ້ນ ມັນເປັນເຫດການອັນສໍາຄັນ ໃນການຟື້ນໂຕຄືນຂອງໂຄຣເອເຊຍ ຈາກສົງຄາມຕໍ່ສູ້ເອົາ ເອກກະລາດ ຈາກປີ 1991 ຫາປີ 1995 ທີ່ເຮັດໃຫ້ 20,000 ຄົນເສຍຊີວິດ ການສະຫລອງໄດ້ມີຂື້ນ ທ່າມກາງບັນຫາຫຍຸ້ງຍາກທາງດ້ານເສດຖະກິດ ເສດຖະກິດທີ່ອິງ ໃສ່ການທ່ອງທ່ຽວ ຂອງໂຄຣເອເຊຍ  ໄດ້ຊັກຊ້າລົງ ຫລືຢຸດສະງັກເລີຍ ໃນໄລຍະສີ່ປີທີ່ຜ່ານມາ ໂຕເລກຂອງສະຫະພາບຢູໂຣບ ສະແດງໃຫ້ເຫັນວ່າ ໂຄຣເອເຊຍ ທີ່ມີອັດຕາ ຫວ່າງງານສູງ ປະມານ 20 ເປີເຊັນນັ້ນ ປະຈຸບັນນີ້ ແມ່ນໂຮມຢູ່ໃນພວກປະເທດທີ່ທຸກຍາກທີ່ສຸດຂອງກຸ່ມອີຢູ